তাঁর এবারের কাজে রয়েছে নগরস্থাপনার প্রাধান্য। নগরায়ণের ফলে প্রকৃতি অপসারিত হয়, হুমকির সম্মুখীন হয়। প্রকৃতিতে মানুষের সাম্রাজ্যবিস্তারের ধ্বংসযজ্ঞ দেখে ব্যথিত শিল্পী যেন প্রকৃতির কোলে মৃত গাছের আহাজারি দেখেন বান্দরবানের প্রেক্ষাপটে। দূরপাহাড়ের গা-ঘেঁষে কুণ্ডলি পাঁকানো ধোয়াচ্ছন্ন আঁকাশে ছুটে চলেছে গাছের কাণ্ড, শাখা-প্রশাখা। এখানেও গাছ মানবাকৃতির সঙ্গে সাজুয্যময়। এসব চিত্রকর্মের শিরোনাম বৃক্ষ-১ ও ২। বৃক্ষ-৩ শিরোনামের কাজটি ক্যানভাসে অ্যাক্রিলিকে আঁকা। মৃতপ্রায় গাছটি ঊর্ধ্বমুখী এক বর্ষীয়ান মানুষ যেন। ওপরে তুলে ধরা দুহাতের জমিনে একটি পাখির বাসা, তাতে দুটো পাখির ডিম। যেন নতুন সম্ভাবনাময় এক জীবনের হাতছানি।